Mestská hromadná doprava v Budapešti

Mestskú hromadnú dopravu v Budapešti prevádzkuje hlavne spoločnosť Budapesti Közlekedési Zrt. (BKV Zrt. - "Budapesti Közlekedési Vállalat"), ktorá bola založená 1.1.1968, za účelom zjednotiť menšie dopravné podniky do jedného. V súčasnosti je otvorenou akciovou spoločnosťou. BKV prevádzkuje 4 linky metra, 34 električkových liniek, 15 trolejbusových liniek, 231 liniek autobusov, 40 liniek nočných autobusov, jednu pozemnú lanovku, jednu sedačkovú lanovku, jednu zubačku (číslom linky 60 zaradená medzi električkové linky, platí na ňu bežná tarifa MHD) a 4 lodné linky. Do roku 2016 BKV prevádzkovala aj 5 liniek prímestských vlakov HÉV, ktoré teraz prevádzkuje štátna firma BHÉV Zrt.
Metro denne prepraví okolo 767 500 osôb (2008).
Druhy dopravy.
Autobusová doprava.
BKV prevádzkuje rozsiahlu sieť hromadnej dopravy, s veľkým dôrazom na autobusy. Časť dopravných výkonov dodávajú formou subdodávok dopravcovia Volánbusz a VT-Arriva. Vozový park typicky modrých autobusov (staršie vozidlá tmavo modré, novšie svetlo modré) má okolo 1200 vozidiel. Významnú časť vozového parku naďalej tvoria autobusy maďarskej značky IKARUS. Zastúpené sú ako dobre známe článkové autobusy Ikarus 280, v počte cca 230 kusov, tak ich 11 metrová, resp. 12 metrová verzia Ikarus 260 (cca 230 kusov), resp. Ikarus 263 (4 kusy). Sú priemerne 20 rokov staré a preto sa musia často opravovať a niektoré príslušenstvo dokonca nefunguje, čo je pre cestujúcich značne nekomfortné. Zastúpené sú aj novšie typy autobusov maďarského výrobcu: Ikarus 415 (75 vozidiel), Ikarus 412 (cca 50 vozidiel), Ikarus 435 (cca 150 vozidiel) a Ikarus 405 (cca 28 vozidiel), okrajovo sú zastúpené vozidlá Ikarus V127 (5 kusov), Ikarus V187 (1 kus) a Ikarus-Renault Agora (1 kus). V rokoch 2004-2006, bolo kúpených 150 ks článkových autobusov Volvo 7700A, ktoré jazdia na veľmi vyťažených a dlhých linkách, ako 5 a 7. Od roku 2007 sa priebežne kupujú ojazdené autobusy od iných miest, kde ich už nepotrebujú. Jedná sa hlavne o Mercedes Citaro (cca 40 kusov), Volvo 7000A (25 kĺbových autobusov), Volvo 7700 (38 sólo autobusov) alebo Van Hool AG300 (cca 55 kĺbových autobusov), A300 (13 štandardných vozidiel) a A330 (50 vozidiel, z toho 49 s pohonom na CNG). Od mája do júla 2013 kúpila firma VT-Arriva 150 nových nízkopodlažných autobusov Mercedes Citaro 2. Tým súčasne stúpol podiel nízkopodlažných autobusov na 45 %. V roku 2014 kúpil dopravca BKV 3 kusy autobusov Solaris Urbino 10, 3 minibusy na podvozku Mercedes-Benz Sprinter a midibus Molitus S 91. Taktiež pribudlo ďalších 135 nových autobusov MAN Lion’s City a Rába-Volvo 7900A, ktoré boli prebrané firmou Volánbusz. Tieto autobusy sú takisto prevádzkované na linkách, ktoré sú prímestské, respektíve opúšťajú hranice mesta. Pre autobusy existujú tiež vyhradené jazdné pruhy, aby sa predišlo meškaniam pri dopravných zápchach.
Trolejbusová doprava.
BKV prevádzkuje 15 trolejbusových liniek. Trolejbusy sú červenej farby. Väčšinu vozidiel tvoria staré trolejbusy výrobcu IKARUS. Na konci roku 2015 začalo jazdiť aj 24 nových trolejbusov značky Solaris s pohonom od Škody. Spočiatku ale v tendre neúspešná Škoda viackrát napadla platnosť výberového konania, čím sa obnova vozového parku o pár rokov omeškala.
Električková doprava.
Električky sú žltej farby, s najvyšším počtom ČKD Tatry (dohromady 575 ks), vyrobenej v roku 1980 v Československu, ktoré jazdia na linkách 1, 12, 14, 17, 19, 28, 28A, 37A, 41, 59, 59A, 59B, 61. V centre mesta jazdia električky maďarskej značky Ganz (dohromady 185 ks), vyrobené v 60. rokoch, a to na linkách 2, 19, 24, 47, 47B, 48, 49. V okolí Budapešti jazdia električky TW6000 a TW6100 (dohromady 207 ks) nemeckej výroby, kúpené od nemeckého Hannoveru v roku 2001. Tieto električky boli uspôsobené rozmerom hannoverských staníc, ich schody sú príliš vysoko, a preto je veľmi obtiažne do nich nastúpiť, na čo sa sťažujú hlavne starší obyvatelia. Boly vyrobené okolo roku 1975 a jazdia na linkách 3, 24, 37, 37A, 42, 50, 52, 62, 62A, 69. Novinkou z roku 2006 sú električky Siemens Combino (40 ks), ktoré jazdia na lince 4-6 (Nagykörút - Veľký okruh). Denne prepravia okolo 400 000 cestujúcich. Vláda sľubovala doručenie električiek do roku 2004, ale dodávka sa o pár rokov predĺžila. Ide o druhé najkapacitnejšie električky v Európe (dlhé 54 metrov), tým zároveň aj druhé najdlhšie električky na svete, ktoré na zastávky prichádzajú každé 1-2 minúty. Momentálne sa pre bezpečnosť cestujúcich do Combino električiek inštalujú kamery, pretože je táto linka častým terčom zlodejov. Postupne sa rozširuje električková sieť a vymieňajú sa zastarané električky za nové. Zubačka, označovaná aj ako električka č. 60, je obsluhovaná 7 súpravami SGP-BBC. V roku 2013 vypísala spoločnosť BKK tender na zaistenie 47 električiek - 35 ks 34-metrov a 12 ks 56-metrov dlhých (s možnosťou na dodatočných 87). Tender vyhrala španielska spoločnosť CAF, Škoda sa uchádzala tiež, ale z tendru bola vyradená a niekoľkokrát napadla výsledok, čo viedlo k polročnému meškaniu a riziku straty EU dotácií z dôvodov nestihnutej lehoty k využitiu peňazí. Električky sú na 99,33% financované z EU fondov a prvé nové električky boli doručené v septembri 2015. V záujme urýchlenia dodávok električiek, aby sa stihla lehota na vyčerpanie EU dotácií z minulého cyklu - koniec 2015, sa BKK dohodla s CAF na zriadení konštrukčnej linky v Dunakeszi, za podmienky kúpy 10 ďalších kratších električiek.Viac informácií o Električkovej doprave v Budapešti v samostatnom článku. (Pripravuje sa)
HÉV.
HÉV, alebo prímestské vlaky značky MX/A sú používané ľuďmi, ktorí bývajú na predmestí. Existujú špeciálne kilometrové cestovné lístky. Princíp je: čím ďalej sa jazdí, tým je cestovné drahšie. V minulosti bolo liniek viac, ale boli zrušené kvôli nedostatku financií na ich prevádzku a údržbu po páde komunizmu. BKV prevádzkovala do roku 2016 5 liniek, ktoré boli kvôli nehradení nákladov na činnosť za hranicami mesta prevzaté štátom, a po novom ich prevádzkuje novo vytvorená štátna firma BHÉV Zrt.
Metro.
Metro v Budapešti je obsluhované novými rekonštruovanými ruskými vlakmi, prípadne novými Alstomami a má 4 linky, označené číslami :
Plánovaná je tiež fialová linka M5, ktorá vznikne prepojením prímestských vlakových liniek H5 a H7 a časti metra M2.
Pri vstupe do metra stoja revízori, ktorí kontrolujú cestovné lístky alebo karty.
Lanovka.
Pozemná lanovka, ktorá vedie k turistickým atrakciám, je používaná hlavne turistami. Vedie od Lánchídu (Reťazového mostu) k hradu a k Halászbástya - Rybárskej bašte. Ostatné lanovky sú používané iba v malej mierke. Plánovaná je aj druhá lanovka, ktorá má obsluhovať Gellért-hegy.
Sedačkovú lanovku prevádzkuje BKK od Zugliget na János-hegy.
Lodné trajekty.
Lodné trajekty - D11, D12, D13, D14 - fungujú prevažne cez leto a pri ideálnej hladine vody. D14 je v podstate kompa v južnej časti Budapešti na ostrov Csepel.
V roku 2018 však sú v prevádzke i v zime v rozsahu niekoľkých málo spojov linky D11 v pracovných dňoch a skrátená verzia D2 tiež cez víkendy.
Typy cestovných lístkov.
Cestovné.
Cena cestovného každým rokom narastala, v roku 2014 niektoré lístky zlacneli. Obsahuje 21,68% sadzbu DPH. Pre osoby do 6 rokov a osoby od 65 rokov je cestovanie zdarma, pri predložení dokladu (napríklad občianskeho preukazu). Na niektorých linkách autobusov je povinné nastupovať prednými dverami a je nutné sa preukázať CL alebo dokladom o bezplatnom cestovaní vodičovi. Cestovné lístky sú tlačené na papier. Pri nástupe sa musí CL označiť v manuálnych označovačoch červenej farby alebo v novších žltých, elektronických označovačoch. Pre prestup na inú linku je potrebný nový CL, alebo sa musí označiť druhá časť prestupného CL. Pri prestupe medzi linkami metra a z električky/metra na náhradnú autobusovú dopravu za ňu, je prestup bezplatný. Pri prestupu na náhradnú dopravu sa musí CL označiť v náhradnom autobuse na druhom konci CL.
Rozvojové plány.
V roku 2013 začalo BKK umiestňovať stĺpy s displejmi na frekventované zastávky a vybavovať vozidlá s lokalizačnými prístrojmi GPS. Tento projekt sa nazýva BKK FUTÁR a poskytuje informácie vodičom BKV a cestujúcim o tom, kedy príde ich spoj a ohlasuje zastávky a v nových autobusoch na LCD displejoch alebo v starých autobusoch vybavenými matrixovými displejmi nasledujúce zastávky i ukazuje. Systém mal byť hotový do 31.3.2014, ale kvôli problémom inštalácie novej techniky do zastaralej elektroniky starých električiek a kvôli problémom medzi dodávateľom softvéru a zhotoviteľom, bol systém celkovo spustený až na konci roku 2014.
V roku 2018 (pôvodne v 2016) začne plnohodnotne fungovať systém elektronických cestovných dokladov. Zastávky metra a HÉV-u sa vybaví turniketmi, ktoré budú disponovať čítačkami kariet. Kupovať cestovné sa bude dať aj priamo u turniketov s bezkontaktnou platobnou kartou pomocou 300 nových automatov. Karty sa budú dobíjať čiastok a pri prečítaní turniketom sa z tejto čiastky odoberie cena cestovného, alebo sa na kartu nahraje na pokladni časový CL a nebude odčítané nič. Najviac očakávaná funkcia tohto systému bude časové cestovné, pretože v Budapešti aktuálne existuje iba cestovné určené k neprerušenej jazde a tak si ľudia pri prestupe musia kúpiť nový CL, aj keď idú iba pár ďalších zastávok, čo odradzuje mnoho ľudí od používania MHD.
Ďalšie rozvojové plány sa dajú zhrnúť do nasledujúcich bodov:
V médiách.
V roku 2002 až 2003 sa v priestoroch metra M2 a M3 natáčal film Kontroll, ktorý vyhral niekoľko filmových cien. Na začiatku filmu vysvetlil riaditeľ BKV, Tibor Bolla, že všetky spôsoby revízorov a ich mená sú čisto fiktívne, aby si diváci nemysleli, že sa niečo také naozaj deje.